Sewwieq Ungeriż ta’ 29 sena jinsab fil-periklu tal-mewt wara li spiċċa bil-karozza b’kollox fil-baħar. L-inċident seħħ għall-ħabta tal-erbgħa neqsin kwart ta’ dalgħodu fit-triq tax-Xatt Ta’ Xbiex, fl-Imsida. Minn informazzjoni li ġbarna fuq il-post, jidher li s-sewwieq Ferenc Varga mill-Ungerija, kien qed isuq vettura b’number plate Ungeriż. L-inċident seħħ meta s-sewwieq kien qed isuq tul ix-Xatt Ta’ Xbiex lejn il-Knisja tal-Imsida u għal xi raguni tilef il-kontroll tal-vettura, baqa’ dieħel f’karozza pparkjata fuq in-naħa tax-xellug tat-triq u baqa’ sejjer dritt għall-fuq il-moll u baqa’ nieżel dritt fil-baħar. Il-karozza bis-sewwieq fiha l-ewwel laqtet ukoll żewġ dgħajjes żgħar sorġuti qabel ma spiċċat rasha ‘l isfel fil-baħar. L-inċident semgħuh xi rġiel li kienu f’ħanut tax-xorb fil-viċin li mill-ewwel ċemplu għall-għajnuna. Wara ftit tal-ħin waslu l-membri tal-protezzjoni ċivili mill-istazzjon ta’ Kordin u l-uffiċjal David Cassar qabeż il-baħar mill-ewwel u permezz ta’ pajerin  irnexxielu jsib tarf kif joħrog il-vittma mill-karozza. Il-vittma nstab mgħerreq  biċ-ċintorin tas-sigurtà maqful. Fl-istess ħin waslet l-ambulanza u l-membri tal-protezzjoni civili flimkien mal-pulizija tad-distrett irnexxielhom joħorġu lill-vittma u jtellgħuh biex joħduh l-isptar. Mill-informazzjoni li ġbarna, is-sewwieq ttella’ mill-baħar fi stat ta’ saħħa ħażin ħafna. Fil-post imbagħad wasal bugħaddas tal-protezzjoni ċivili li spezzjona l-karozza sew iżda ġie kkonfermat li l-vittma kien waħdu fil-karozza u ma kien hemm ħadd iktar miegħu. Il-pulzija investigat il-każ waqt inħatret inkjesta bil-magistrat.